Imtella' Jannar 11, 2021 - Aġġornata 11 Ta' Jannar, 2021 7:56am Għall-ħabta ta' nofsilejl waslet f'Malta l-ewwel kunsinja tal-vaċċin ta' Moderna biex Malta sar l-ewwel pajjiż fl-Ewropa li rċieva din it-tilqima wara li ngħatat il-barka mill-Aġenzija tal-Mediċini l-ġimgħa l-oħra. Dawn l-ewwel dożi waslu fuq titjira tal-Airmalta, KM423, minn Brussell. F'kitba fuq Twitter il-Prim Ministru Robert Abela qal li bil-wasla tal-vaċċin ta' Moderna pajjiżna se jkompli jkun min ta quddiem fit-tiġrija biex ilaqqam il-poplu kollu waqt li saħaq li s-saħħa tal-poplu kienet u tibqa prijorità. Aktar kmieni d-Deputat Prim Ministru u Ministru tas-Saħħa Chris Fearne ħabbar li t-tilqima Moderna tinsab fi triqitha lejn pajjiżna u xerred ritratt fuq Twitter tat-tilqima titgħabba fuq ajruplan tal-Airmalta. Huwa rrigrazzja l-linja nazzjonali tal-ajru għal-ħidma tagħha f'din l-operazzjoni. Intant fuq Twitter, il-Kap Eżekuttiv taċ-Central Procurement and Supplies Unit, Karl Farrugia tella' ritratti li juru l-mod ta' kif qed tinħażen it-tilqima tal-Moderna, li għadha kemm waslet.